als_Latn dik_Latn sag_Latn
“Te Pishat”, një shembull se si investon një bashkatdhetar nga diaspora. Fisnik Zybaj, nga fshati Bukosh i Suharekës, i cili jeton tash 15 vite në Zvicër ka investuar në Kosovë në një prej restoranteve më të bukur e më atraktivë, “Te pishat” në Biraqë të Suharekës.
“Botapress”
Rrugëtimi ynë përgjatë magjistrales Prishtinë-Suharekë , ishte një kënaqësi e veçantë derisa shijonim bukurinë e kësaj pjese qendrore të Kosovës e rrethuar me male të ultë, rrafshnalta dhe gryka të thella në një lartësi mbidetare deri në 1060 metra.
Por, një ndjenjë dhe kënaqësi imagjinare e shijuam atëherë kur ndaluam te Restauruan “Te Pishat” në kilometrin e gjashtë të magjistrales Prishtinë-Suharekë. Me të zbritur nga makina, ajri i pastër dhe aroma e pishave na “dehu”, ndërsa mendjen na e tërhoqi cicërima e shpezëve që gjendeshin në atë pishnajë që mbijetonte aty me qindra vite.
Nën freskinë e pishave të Biraqës!
Që kjo pishnajë e bukur që është krenaria e kësaj pjese të Kosovë të ketë shije dhe të gjallërohej e të vizitohej nga qytetarët e gjithë Kosovës, ishte kujtuar i riu Fisnik Zybaj, nga fshati Bukosh i Suharekës, i cili jeton tash 15 vite në Zvicër. Fisniku, ishte menduar shumë herë se ku do ti investonte paratë që i kishte kursyer nga puna disavjeçare në Zvicër, derisa një dite i shkrepi në mendje që të investonte në një ambient ku qytetarët e Suharekës me rrethinë do të mund të kalonin pak qaste të bukura nën hijen e pishave, cicërimën e zogjve apo edhe duke parë sorkadhet që ngarendin në fushën poshtë pishave. E veçanta e këtij, restauranti ishte shijimi i kafes, ushqimit nën hijen e pishave, duke u kënaqur me lartësinë dhe aromën dehëse të tyre, derisa investitori ishte kujdesur që as edhe një gem i vetëm i tyre të mos dëmtohej, derisa rregullohej ambienti me stazet me gurë e ndriçimi elektrik përgjatë tyre. Derisa kënaqeni me pamjen dhe madhështinë e pishnajës së rregulluar me aq mjeshtëri e kujdes, mund të kaloni disa shkallë dhe do të gjendeni në terrasën e gjerë të punuar me shije nga mjeshtër të gurit, ndërsa tavolinat për mysafirët janë të vendosura në distanca të mjaftueshme që edhe me familje të keni privatësinë në një ambient aq frekuentues.
Një objekt i punuar me po aq delikatesë e mjeshtëri nga druri gjendet në anën e majtë në rrugëtimin prej Prishtinës apo në të djathtë kur vjen prej Therande, ku interieri ka një shije të veçantë dhe i përshtatet çdo moshe, ndërsa aty në një kënd gjendet bar reastaurani ku mysafirët mund të shërbehen me kafe të cilësisë së lartë, pije freskuese nga më të ndryshmet, sikur edhe shërbimi me verëra të cilësisë dhe kualitetit të lartë. Derisa shijon kafen, poshtë pishnajës të tërheq pamja në luginë ku fëmijët gjallërojnë me të qeshurat dhe ngarendjet e tyre duke u zbavitur në këndin e lodrave që është i vendosur poshtë terrasës së punuar me gurë. Investitori nuk do të harronte për asnjë moment se mysafirët aty do të vinin me makina, ndërsa kishte ndarë një pjesë për parking i cili është aq komod dhe i sigurt.
Investimet vetëm në fazën e parë….
Por e kujt ishte ideja që të investohej në një restaurant të tillë ku mund të gjejnë kënaqësinë të gjitha moshat, flet menaxheri i restaurantit “Te Pishat”, Lulzim Hoti. Sipas tij, pronari Fisnik Zybaj , përveç se është i lidhur me vendlindjen emocionalisht, ai ka dashur që të investojë në Kosovë ,por njëkohësisht me investimin e tij të hap edhe vende të reja pune.
“Restauranti momentalisht ka të punësuar 35 persona, ndërsa me zgjerimin e tij do të ketë edhe punësime të tjera”, tha Hoti. Ai bëri të ditur se në këtë pjesë investimet do të jenë të shumta, ndërsa kjo hapësirë aktuale ka të bëjë vetëm me fazën e parë investuese.
“Ky është një investim, përkatësisht faza e parë e investimit, ndërsa priten edhe investime të tjera, sikur janë pishina poshtë terrasës përgjatë pishave, një rrjedhë e ujit përgjatë gjithë hapësirë, prej rrugës e deri tek lugina”, bëri të ditur Hoti. Ai , flet edhe për planet e mëdha që ka Fisniku për të ardhmen , ku fillimisht do të zgjerohen kapacitet e hapësirës së restorantit të përcjella me të gjitha hapësirat pushuese e rekretave . “Ky restaurant do të jetë një qendër kreative, pushimore për të gjitha moshat , dhe do të jetë e kompletuar pas investimeve që do të vazhdojnë edhe në fazat tjera. Gjithë kjo infrastrukturë aktuale është pjesë e realizuar e fazës së parë , për qka edhe janë investuar diku 600 mijë euro. Do të vazhdohen investimet edhe në realizimin e fazave të tjera që mbase do të kenë kosto edhe më të larët”, theksoi Hoti. Derisa bisedonim për investimet , menaxheri i restauranit, Lulzim Hoti , shprehu edhe dëshirën e Fisnikut që një ditë ai mendon të kthehet me familjen e tij për të jetuar në Kosovë.
Meny e begatshme, tradicionale dhe bashkëkohore
Përveç ambientit të këndshëm e komod, Fisniku ka investuar shumë edhe ne begatinë e kuzhinës, derisa mysafirët këtu mund të shërbehen dhe shijojnë aromën e pogaçes tradicionale e servuar me speca në ajkë, salcë kosi ,djathëra të ndryshëm nga Gjirokastra e Rugova.
Specialiteti i traditës shqiptare , flia, ka zënë vend të posaçëm në menynë e këtij restauranti , gatesë kjo e cila shërbehet e freskët e përgatitur në mënyrën tradicionale me saç. Po ashtu , për mysafirët që pëlqejnë edhe pjekurina me prejardhje evropiane, përkujdeset kuzhinieri profesional , dhe menyja fillon nga pizzat , pastat italiane e sallatat e ndryshme të kuzhinave të njohura evropiane. Menaxheri i restaurant z. Hoti, flet se në një të ardhmen të afërt ky restauran do të ofrojë meny të përgatitura nga frutat e detit , gjë të cilën qytetarët e Kosovës e preferojnë shumë, ndërsa për përgatitjen e këtyre specialiteteve të detit do të angazhohet kuzhinier profesional me traditë të bujshme në këtë fushë. Të vizitosh restaurant, “Te Pishat”,është një kënaqësi e vërtet për ata që duan natyrën dhe të dalldisen nga puhia ledhatuese e përzier me aromën shëruese e dehëse të pishave dhe shkurreve e drunjve që gjenden në rrethinë.
Prandaj , mos humbni kohë , ia vlen të kaloni një mbrëmje , një ditë vikendi në këtë vend të skalitur nga natyra e të kuruar nga bashkëvendësi, Fisniku, që e do aq shumë atdheun e tij Kosovën.
als_Latn zho_Hans als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn